Gandia referma el seu model turístic basat en la qualitat i sostenibilitat en la Gala SICTED 2025
20 juny 2025

## Gandia referma el seu model turístic basat en la qualitat i sostenibilitat en la Gala SICTED 202520 juny 2025Última actualització: 20 juny 2025

![](../gestion/img/4478663b6bfb36a64803dac3f8cf7e53150c2bad5de190d91d572409437bb47c.jpg)  
  

Gandia va celebrar anit a l’Hotel RH Bayren & SPA la Gala SICTED 2025, un acte en què es va reconéixer l’excel·lència i el compromís amb la qualitat turística de 54 empreses, serveis i institucions del municipi i el seu entorn. L’esdeveniment va comptar amb la presència de l’alcalde, **José Manuel Prieto**; la regidora delegada de Turisme, Platges i Promoció Exterior, **Balbina Sendra**, a més d’altres membres de la corporació municipal i una àmplia representació del sector turístic local.

  
Durant l’acte es lliuraren els diplomes del SICTED (Sistema Integral de Qualitat Turística en Destí) a diferents sectors: allotjaments hotelers, apartaments, comerços, agències de viatges, restauració, oci, espais visitables, oferta complementària i serveis municipals.

Cal destacar que Gandia ha assolit ja els 144 serveis turístics reconeguts amb el distintiu SICTED, consolidant-se com la segona ciutat de la Comunitat Valenciana amb més distincions, només per darrere de València. A més, es donà la benvinguda a 10 nous establiments que reberen la distinció per primera vegada.

D’altra banda, es presentà la nova campanya turística per a 2025, ‘Gandia a la mar’, que té com a objectiu posar en valor l’ampli ventall d’experiències que la ciutat ofereix als seus visitants. La programació d’estiu inclou més de 300 activitats per a tots els públics, tant a la platja com al centre històric. Aquestes activitats poden consultar-se en diversos idiomes mitjançant codis QR visibles en la cartelleria, als establiments SICTED i a la web [www.visitgandia.com](http://www.visitgandia.com/).

  

**Un camí ferm cap a l’excel·lència turística**  
José Manuel Prieto, va destacar l’aposta decidida de la ciutat per l’excel·lència, l’hospitalitat i la sostenibilitat com a pilars del model turístic gandienc.  
“_La clau de l’èxit de Gandia resideix en la nostra capacitat d’acollir, de fer feliços a qui ens visita, i en la perseverança d’un sector turístic exemplar que ha sabut resistir fins i tot en temps d’adversitat_”, va assenyalar Prieto, subratllant que la ciutat ha optat per “_el camí més eficaç: el de la qualitat_”.

La màxima autoritat municipal insistí que Gandia ha triat “e_l camí de la perseverança, el camí compartit i el camí de l’excel·lència, recorregut durant dècades per generacions de professionals que han combinat innovació i tradició, construint una visió comuna de destí_”.  
L’alcalde recordà que Gandia, amb poc més de 80.000 habitants, aconsegueix duplicar la seua població a l’estiu, posicionant-se com la segona ciutat de la Comunitat Valenciana en certificacions de qualitat turística. “A_ixò no és casualitat. És fruit del treball conjunt, de la unió entre institucions, empreses i col·lectius que creuen fermament en un turisme de valor i no només de volum_”.

També destacà la identitat local com a factor diferenciador: “_En cap ciutat del món es viu, es cuina, es gaudeix i es somia com ho fem ací_”. Com a exemple, mencionà el Concurs Internacional de Fideuà de Gandia, “_un aparador envejable que projecta al món qui som_”.

Prieto conclogué la seua intervenció afirmant: “_Tenim un passat sòlid, un present reconegut per la seua qualitat, i un futur ple d’oportunitats. Però res no està garantit. Hem de continuar caminant junts, somiant en comú, creient en la nostra ciutat i en el nostre model. Perquè en eixe camí de qualitat, unió i esforç, sí que som imbatibles_”.

  

**Turisme de qualitat, innovació i comunicació digital**  
Balbina Sendra agraí la implicació del sector i subratllà que “_la professionalitat i responsabilitat de les empreses distingides són el reflex d’una ciutat que no es conforma i que avança amb pas ferm_”.

Destacà que Gandia és l’únic destí de la província que ha iniciat un nou cicle d’adhesions al SICTED, amb 26 nous serveis que ja estan treballant per a obtindre la seua certificació. Aquesta aposta per la qualitat s’ha reforçat amb accions com les jornades de networking temàtiques celebrades entre abril i juny, centrades en sostenibilitat, gastronomia, turisme esportiu i festivals.

Pel que fa a la promoció turística, Sendra destacà la participació estratègica de Gandia en 13 fires nacionals i internacionals, com la World Travel Market de Londres, la ITB de Berlín o Madrid Fusión. “_Hem generat aliances, posicionat els nostres productes clau i projectat una imatge autèntica i cohesionada del destí Gandia_”, afirmà.

La regidora també posà l’accent en la millora de la comunicació digital: Gandia compta amb més de 41.000 seguidors en xarxes socials, 2 milions d’impressions a Instagram, un butlletí mensual amb més de 12.000 subscriptors i un canal professional de WhatsApp que facilita la comunicació amb el sector.

A més, destacà esdeveniments com el Pride Gandia, el 50é Concurs Internacional de Fideuà i la fira gastronòmica Tasta Gandia com a referents turístics de projecció internacional.  
“_La identitat local, la qualitat compartida i el treball conjunt ens han permés construir un model que posa el turisme com a motor de desenvolupament, que escolta el sector, innova i s’exigeix més cada any_”, conclogué. “_Hui no només lliurem diplomes, hui refermem un model de ciutat_”.